CELEX: 52009XG0131(01)
Language: bg
Date: 2009-01-31
Title: Заключения на Съвета относно определяне на Концепция 2020 г. за европейското изследователско пространство

31.1.2009   
            
            
               BG
            
            
               Официален вестник на Европейския съюз
            
            
               C 25/1
            
         Заключения на Съвета относно определяне на „Концепция 2020 г. за европейското изследователско пространство“
   (2009/C 25/01)
   СЪВЕТЪТ НА ЕВРОПЕЙСКИЯ СЪЮЗ
   
               1.
            
            
               ПРИПОМНЯ:
               
                           —
                        
                        
                           своята Резолюция от 15 юни 2000 г. за създаване на европейско изследователско пространство (ЕИП) (1), последвала Заключенията на председателството на Европейския съвет, проведен на 23-24 март 2000 г. в Лисабон, когато Европейският съюз прие Лисабонската стратегия с цел ЕС да се превърне в най-конкурентоспособната и динамична икономика в света, основана на знанието,
                        
                     
                           —
                        
                        
                           Заключенията на Европейския съвет от 22-23 март 2005 г., когато Лисабонската стратегия бе подновена и бе поставен основен акцент върху знанието, иновациите и оптимизацията на човешкия капитал,
                        
                     
                           —
                        
                        
                           „Зелената книга за Европейското изследователско пространство: Нови перспективи“, приета от Комисията на 4 април 2007 г., в която бяха предложени редица приоритетни цели с оглед задълбочаване и разширяване на ЕИП, така че то да даде цялостен принос за изпълнение на подновената Лисабонска стратегия,
                        
                     
                           —
                        
                        
                           Заключенията на Европейския съвет от 13-14 март 2008 г., в които се призовава за създаване на „пета свобода“ с цел да се премахнат пречките пред свободното движение на знания,
                        
                     
                           —
                        
                        
                           своите Заключения относно бъдещето на науката и технологиите в Европа от 23 ноември 2007 г., в които се призовава за увеличаване на публичното и частното финансиране на научните изследвания и за увеличаване на човешките ресурси за научноизследователска дейност,
                        
                     
                           —
                        
                        
                           своите Заключения от 30 май 2008 г. относно стартирането на „Процеса от Любляна — към цялостно осъществяване на ЕИП“, които имат за цел установяване на по-добро управление на ЕИП и в които се подчертава по-специално необходимостта от разработване на дългосрочна концепция за ЕИП, основана на целите на Лисабонската стратегия,
                        
                     
                           —
                        
                        
                           Съобщението на Комисията от 26 ноември 2008 г., озаглавено „Европейски план за икономическо възстановяване за растеж и работни места“, в което се предлагат най-вече мерки в подкрепа на икономиката на знанието, включително на активните в областта на научните изследвания МСП, които са особено застрашени от настоящата финансова криза;
                        
                     
         
               2.
            
            
               НАСЪРЧАВА Общността и държавите-членки да укрепят координирането на своите дейности в областта на научните изследвания и технологичното развитие по такъв начин, че да осигурят взаимната съвместимост на техните национални политики и политиката на Общността;
            
         
               3.
            
            
               ПОТВЪРЖДАВА ОТНОВО важността от укрепването на научната и технологична база на Европа и от развитието на нейната конкурентоспособност по пътя към устойчивото развитие, включително опазването на околната среда, и като задоволява нуждите на нейните граждани чрез изграждане на европейско изследователско пространство (ЕИП) със свободно движение на изследователи, научни знания и технологии;
            
         
               4.
            
            
               ИЗТЪКВА, че дейностите за координация и сътрудничество в рамките на ЕИП се организират на доброволна основа и че изпълнението им протича в променливи конфигурации, в дух на тясно сътрудничество между Общността и държавите-членки, със съответстващото участие на страните, асоциирани към Рамковата програма за научни изследвания и технологично развитие, и при зачитане на принципа на субсидиарност;
            
         
               5.
            
            
               ПРИПОМНЯ, че освен Рамковата програма за научни изследвания и технологично развитие съществуват редица други важни инициативи, разработени на европейско равнище, като EUREKA и COST, които продължават да играят основна роля за изграждането на истински дух на сътрудничество. Освен това съществуват множество първокласни научни институции в Европа, включително междуправителствени научни организации и лаборатории (2), които допринасят за признаването на европейските научни изследвания в световен мащаб;
            
         
               6.
            
            
               ПРИПОМНЯ, че патентът на Общността би представлявал важна част от оперативната рамка за правата върху интелектуалната собственост, която ЕС въвежда постепенно, и че Европейският институт за иновации и технологии, заедно с неговите бъдещи общности на знания и иновации, следва да представлява инструмент за обединяването на научноизследователската дейност, иновациите и образованието в Европа;
            
         
               7.
            
            
               ПОТВЪРЖДАВА ОТНОВО, че ЕИП представлява основен елемент от Лисабонската стратегия за растеж и работни места и ИЗТЪКВА необходимостта да се гарантира пълноценното функциониране и принос на ЕИП за „триъгълника на знанието“ на научните изследвания, иновациите и образованието, който да стимулира конкурентоспособността и устойчивото развитие на Европа и да подкрепя нейните амбиции да се превърне във водеща икономика и общество, основани на знанието;
            
         
               8.
            
            
               във връзка с това СЧИТА, че нарастващата в световен мащаб конкуренция в областта на научните изследвания и появата на глобални предизвикателства за обществата изискват ускоряване на цялостното осъществяване на ЕИП, включително външното му измерение;
            
         
               9.
            
            
               ПОДКРЕПЯ приложената „Концепция 2020 г. за европейското изследователско пространство“, която бе разработена съвместно от държавите-членки и Комисията в условията на първата фаза на „Процеса от Любляна“;
            
         
               10.
            
            
               ПРИКАНВА държавите-членки и Комисията да разгласят широко тази обща концепция сред заинтересованите участници и обществото като цяло, да съсредоточат своевременно политики и действия за нейното конкретизиране и впоследствие да я обсъдят, актуализират и задълбочат като част от „Процеса от Любляна“;
            
         
               11.
            
            
               ПРИКАНВА държавите-членки и Комисията да вземат предвид тази концепция, когато обмислят Лисабонската стратегия след 2010 г.;
            
         
               12.
            
            
               ПРИКАНВА бъдещите председателства да вземат под внимание тази концепция, както и потенциалното й развитие, при изготвяне на техните предложения за бъдещото управление на ЕИП и ИЗТЪКВА необходимостта от използване на пълния потенциал на съществуващите структури за координация, като CREST, по отношение на инициативи, свързани с ЕИП;
            
         
               13.
            
            
               ПРИКАНВА Комисията да предложи до края на 2009 г. ограничен брой показатели за наблюдение и критерии за оценка с цел измерване на напредъка по осъществяването на „Концепция 2020 г. за европейското изследователско пространство“.
            
         
      (1)  ОВ C 205, 17.7.2000 г., стр. 1.
   
      (2)  Такива са например Европейската организация за ядрени изследвания (CERN), Европейската космическа агенция (ESA), Европейската организация за астрономически изследвания в южното полукълбо (ESO), Европейската лаборатория по молекулярна биология (EMBL) и други.
   
      ПРИЛОЖЕНИЕ
      КОНЦЕПЦИЯ 2020 Г. ЗА ЕВРОПЕЙСКОТО ИЗСЛЕДОВАТЕЛСКО ПРОСТРАНСТВО
      
         През 2020 г. всички участници се ползват в максимална степен от „петата свобода“ в рамките на ЕИП: свободно движение на изследователи, знания и технологии. ЕИП предоставя привлекателни условия, както и ефикасно и ефективно ръководство за извършване на научни изследвания и инвестиране в секторите с голяма тежест на научноизследователската и развойната дейност в Европа. То създава значима добавена стойност, като стимулира научната конкуренция в рамките на Европа и същевременно осигурява необходимото ниво на сътрудничество и координация. То откликва на нуждите и амбициите на гражданите и допринася ефективно за устойчивото развитие и конкурентоспособността на Европа.
      
      Европейското изследователско пространство (ЕИП) има корени в обществото и откликва на неговите нужди и амбиции по пътя към устойчивото развитие
      Европейската публична база за научни изследвания и технологии играе ключова роля в откликването на потребностите на гражданите и стопанския сектор чрез авангардни научни изследвания на световно равнище.
      Основните предизвикателства се решават с висока степен на публични и частни инвестиции в научни изследвания и със стратегически партньорства с участието на Общността, държавите-членки и асоциирани страни в променливи конфигурации въз основа на общи предвиждания.
      Научните изследвания са също така от полза при разработването на националните политики и политиките на ЕС и предоставят на определящите политиките лица достъпни, разнообразни и актуални научни данни.
      ЕИП се гради на взаимно доверие и непрекъснат диалог между обществото и научната и технологична общност. Свободата на научните изследвания получава пълно признание. Научните изследвания, извършвани в рамките на ЕИП, спазват етичните принципи на Европейския съюз и оказват подкрепа както за неговите демократични ценности, така и за културите и идентичностите на държавите-членки.
      Европейското изследователско пространство предоставя на Европа възможността да заеме последователна позиция на международните форуми и по отношение на основните си международни партньори. Публичните власти на всички нива съвместно насърчават необходимата последователност в действията за сътрудничество в научноизследователската и развойна дейност и подемат съвместни инициативи, които предлагат на Европа възможност да бъде лидер в намирането на отговор на глобалните предизвикателства и в постигането на целите за устойчиво развитие.
      ЕИП определя европейския път към високите научни постижения и е основен фактор за повишаване на европейската конкурентоспособност в глобализирания свят
      Модернизацията на научните изследвания, образованието и системите за иновации вървят ръка за ръка
      Силното взаимодействие в „триъгълника на знанието“ (образование, научни изследвания и иновации) се насърчава на всички равнища, от отделни научни работници, финансиращи организации, университети и научноизследователски институти до МСП и мултинационални компании, и се подкрепя от подходящи европейски механизми.
      Винаги, когато ефикасността и интересите на обществото и икономиката го налагат, политиките и програмите за образование, научни изследвания и иновации се изготвят съвместно от публичните власти на всички нива със съответстващо участие от страна на заинтересованите страни.
      Осигуряването на човешки ресурси в науката и технологиите съответства на търсенето от страна на обществените и частни участници в научните изследвания, и ЕИП допринася за развитие на необходимите структури за обучение и балансирано движение на талантливи изследователи, както и за създаване на благоприятно съотношение между работата и личния живот.
      ЕИП е в основата на развитието на европейската конкурентоспособност …
      Създават се стимули за предприятията за иновации и инвестиции в Европа, и по-специално в областта на научноизследователската и развойна дейност. Фирмите, действащи в рамките на ЕИП, се ползват от предимствата, които предоставя единния пазар на новаторски стоки и услуги, и от отличен експортен потенциал в растящите пазари в световен мащаб. Те използват изцяло възможностите за открити иновации („open innovation“) чрез единен пазар на знанията, включително чрез оперативна рамка за правата върху интелектуалната собственост.
      В ЕИП фирмите, в това число млади новаторски фирми и МСП, могат лесно да влязат в научноизследователски партньорства чрез европейската публична изследователска база и се ползват от благоприятна среда, основаваща се на проактивни механизми за стандартизация и на процедури за координирани обществени поръчки, които да подобрят достъпа им до динамичните европейските пазари на новаторски идеи, стоки и услуги.
      … и предоставя координарана подкрепа за изследователи и научно изследователски институции, извършващи научни изследвания с високо качество
      Публичните власти в ЕИП допринасят за вписването на високите европейски научно-технически постижения сред постиженията на световно равнище, като залагат на координация и сътрудничество с ясна добавена стойност. Ето защо научноизследователските системи, целите на политиките, механизмите и програмите за разпространение, както и националните и регионални програми за съдействие, които представляват основните елементи на ЕИП, се разработват ясно и последователно.
      Значителен дял от публичното финансиране на научни изследвания се извършва посредством открита, включваща цялото ЕИП конкуренция, критериите за която са качеството и приложимостта на научните изследвания, като по този начин постепенно се благоприятства необходимото специализиране и съсредоточаване на ресурсите в центрове за водещи постижения с оптимален размер и се подобрява ефективността на финансирането на научноизследователската дейност.
      Публичното финансиране оставя големи възможности за творчество, както и за здравословно разнообразие от подходи за решаване на предизвикателствата. Ето защо националните организации за финансиране и Европейският съвет за научни изследвания финансират научноизследователската дейност, напълно открита и все още неприключила, и са отворени за преки предложения от страна на отделни изследователи или цели екипи в отделните държави-членки и извън тях в рамките на ЕС.
      Същевременно изграждането на капацитет в областта на науката и технологиите се насърчава в целия ЕС
      Като използват цялостния си научноизследователски потенциал, всички държави-членки и всички европейски региони развиват силните си страни като същевременно печелят достъп до други специализирани знания или капацитет, налични в останалата част на Европа. Това се постига със значителна подкрепа по линия на политиката на сближаване и със съответната степен необходима транснационална координация за осигуряването на оптимално разгръщане на капацитета в областта на науката и технологиите в Европа.
      Като част от един разнообразен и богат пейзаж от първокласни научни институции, основните научноизследователски инфраструктури в ЕИП стимулират високите научни постижения в условията на конкуренцията в световен мащаб и когато това е целесъобразно, се съфинансират на нивото на ЕС, при бързо развитие на новите разпределени инфраструктури. Те предоставят справедлив достъп до модерни научноизследователски съоръжения и технологични демонстратори с международна значимост.
      ЕИП предоставя безпрепятствена и отворена за света зона на свобода и възможности за диалог, обмен и взаимодействие
      Европейското изследователско пространство осигурява открито движение на знания през националните граници. Публичните власти на всички нива следват съвместно открит към сътрудничеството с трети страни подход, като се основават на търсенето на взаимна полза и на съответстващо управление и защита на интелектуалната собственост. ЕИП е в центъра на всички основни глобални мрежи на създателите, разпространителите и ползвателите на научни и технологични знания.
      Наличието на общи референтни рамки, насоки и, при нужда, законодателство, позволяват създаването и функционирането на транснационални пазари и мрежи, в рамките на които участниците в ЕИП могат да си взаимодействат ефективно и ефикасно.
      Всички научноизследователски институции в рамките на ЕИП имат пълна автономия (стратегическа, финансова и управленска) да влизат в трайни партньорства и съюзи в Европа и отвъд нея и да си взаимодействат ефикасно с икономически и други участници. Тези взаимодействия се улесняват от един открит пазар за възлагане на научни изследвания на договорна основа и от съответните насоки за управление на интелектуалната собственост.
      Участниците могат да имат достъп, да управляват и споделят знания (посредством открит достъп) в рамките на ЕИП, като използват оперативно съвместими информационни системи с висока ефективност.
      Европейските научноизследователски институции предоставят привлекателни условия на труд за изследователи, мъже и жени, от цял свят в рамките на единен пазар на труда, който позволява мобилност между държави и сектори при минимални финансови или административни пречки.